Mynen vruntliken grot tovorende gescreven. Ersamen leve vrunde. Alzo ik jwe ersammichet in dem negesth voregeledynen vorejare toscreff umme roggen, den ik to Revele gekopt hadde unde vort den Russen vorkopt, do alle man den Russen roggen vorkopte, we dar wolde, des ik doch nicht geneten en mochte unde mynen roggen nicht utkrigen konde, van welcheme roggen jwe ersammychet my nw latest 30 leste utgunnen: so hebbe ik dar noch 20 leste liggende by Frederich Depenbeke, de ik myt den [3]0 lesten al vul betalet hebbe. Darumme, ersamen leve vrunde, bidde ik jwe ersammychet wol willen don unde gunnen my de 20 leste ut herwart to skepende. Dat deyt numande vromen unde kumpt my to schaden, dat he dar lenger liggende blifft. Hebbet dar neyn vruchtent vore; van deme roggen sal den Russen nicht vorkopt werden. Van 50 edder 60 lesten unde noch mer kan ik nicht vele umberen to der slotisbehoff, idoch dat etliche ringe meynen, de sulven nicht plegen grote koste to holden. Hirmede syt Gode bevolen dem almechtigen. Gescreven to Wiborgh des anderen dages na sunte Jacobis dage. Ik Karle Knutsson ritther, marscalk in Sweden unde hovetman to Wyborgh. Adress: Den ersamen borgemesters unde ratlude der stat Reval, mynen besunderen leven vrunden.